איירון מן 2

איירון מן 2 (באנגלית: Iron Man 2) הוא סרט גיבורי על אמריקאי משנת 2010 המבוסס על חוברות הקומיקס איירון מן, ובהפקה מבית אולפני מארוול. הסרט הוא סרט המשך לסרט "איירון מן" משנת 2008, והוא החלק השלישי ביקום הקולנועי של מארוול. את הסרט ביים ג'ון פאברו ומככבים בו רוברט דאוני ג'וניור, גווינת' פלטרו, דון צ'ידל, סקרלט ג'והנסון, סם רוקוול, מיקי רורק, וסמואל ל. ג'קסון. עלילת הסרט מתרחשת כשישה חודשים לאחר אירועי הסרט "איירון מן", שבסופם טוני סטארק גילה לעולם את זהותו כאיירון מן. הוא נאלץ להתמודד עם דרישתה של ממשלת ארצות הברית למסור לידיה את הטכנולוגיה של חליפת השריון, וכן עם מסע נקמה של מדען רוסי בשם איבן ואנקו, שמשתמש בטכנולוגיה של איירון מן נגדו וכורת ברית עם תעשיין נשק מתחרה בשם ג'סטין האמר. בעקבות הצלחת הסרט "איירון מן" משנת 2008, אולפני מארוול הכריזו על הפקתו של סרט המשך. ביולי נשכר התסריטאי ג'סטין ת'רו, וג'ון פאברו שב למלאכת הבימוי. דאוני, פאלטרו וג'קסון שבו לגלם את דמויותיהם של טוני סטארק, פפר פוטס וניק פיורי, בעוד דון צ'ידל לוהק כדי להחליף את טרנס הווארד בתפקיד ג'יימס רודס. בתחילת 2009, רורק, רוקוול וג'והנסון לוהקו לתפקידי משנה, והסרט החל בשלבי הפקה. כמו קודמו, הסרט צולם בעיקרו בקליפורניה, למעט צילומים במונקו. הסרט יצא לאקרנים ב-7 במאי 2010 וזכה להצלחה מסחרית וביקורתית גדולה, עם מועמדות לפרס אוסקר בקטגוריית האפקטים וכן ארבעה פרסי סאטורן בקטגוריות סרט המדע בדיוני הטוב ביותר, שחקן ראשי (דאוני ג'וניור), שחקנית משנה (ג'והנסון) ואפקטים מיוחדים. הסרט זכה בשלושה פרסי סקרים מתוך תשע מועמדויות (השחקנית, הנבל הראשי וגיבור-העל הטובים ביותר). חלק שלישי בסדרת הסרטים של איירון מן, "איירון מן 3", יצא לאקרנים ב-3 במאי 2013. ברוסיה, התקשורת מכסה את עניין חשיפתו של טוני סטארק בנוגע לזהותו כאיירון מן. המדען איוון ואנקו רואה זאת ומחליט לבנות כור קשת בדומה לזה של סטארק לאחר שאביו, אנטון ואנקו, מת בזרועותיו. שישה חודשים לאחר מכן, סטארק הוא סופרסטאר והוא משתמש בחליפת איירון מן למטרות שלום. בנוסף, הוא מתנגד ללחץ ממשלתי למכור את עיצוביו. הוא מקים מחדש את יריד סטארק בפארק פלאשינג מדוז כדי להמשיך את מורשתו של אביו, הווארד. ליבת הפלדיום שבכור הקשת המיניאטורי בחזהו של סטארק, ששומרת עליו בחיים ומפעילה את חליפת השריון, מתחילה לאט לאט להרעיל אותו והוא לא מוצא לה תחליף. מיואש וחסר זהירות עקב מותו המתקרב, סטארק בוחר שלא לספר לאיש אודות מצבו הבריאותי וממנה את העוזרת האישית שלו, פפר פוטס, למנכ"לית "תעשיות סטארק", ושוכר את עובדת החברה נטלי רושמן בתור העוזרת האישית שלו. סטארק משתתף בגרנד פרי של מונקו, ומותקף באמצעו של המירוץ בידי ואנקו, שמחזיק בצמד שוטים מחושמלים. סטארק עוטה את חליפת השריון הניידת שלו (סימן 5) ומביס את ואנקו, אך החליפה ניזוקה קשות. ואנקו מסביר את כוונותיו - להוכיח לעולם שאיירון מן אינו בלתי מנוצח. המתחרה העסקי של סטארק, ג'סטין האמר, מתרשם מביצועיו של ואנקו ומבריח אותו מהכלא. הוא מבקש ממנו לבנות עבורו חליפות שריון שיתחרו בחליפותיו של סטארק. במהלך יום ההולדת של סטארק, שאותו הוא מחשיב בתור האחרון שלו, הוא משתכר בתוך חליפת השריון סימן 4. לוטננט קולונל ג'יימס רודס מחיל האוויר של ארצות הברית נגעל מהמעשה ועוטה את שריון האבטיפוס של סטארק, סימן 2. הוא מנסה להתעמת איתו, אך המאבק ביניהם מסתיים בשוויון ורודס מחרים את סימן 2 ולוקח אותו לבסיס חיל האוויר. ניק פיורי, מנהל סוכנות הביון S.H.I.E.L.D, נפגש עם סטארק וחושף כי רושמן היא למעשה הסוכנת הסמויה נטשה רומנוף. כמו כן, הוא חושף בפניו שאביו הווארד סטארק היה ממקימי סוכנות S.H.I.E.L.D, ופיורי הכיר אותו באופן אישי. פיורי מסביר לסטארק שאנטון ואנקו המציא את כור הקשת במשותף עם הווארד, אך כשאנטון ניסה למכור את הרעיון, סטארק גרם לגירושו והסובייטים שלחו את ואנקו האב לגולאג. פיורי נותן לסטארק כמה מהמסמכים הישנים של אביו, ביניהם מסר חבוי בדיורמה של יריד סטארק משנת 1974. מסר זה מתברר כתרשים לבנייתו של אלמנט חדש, ובעזרתו של ג'רוויס, סטארק מסנתז את החומר. כאשר הוא לומד שואנקו עדיין חי, הוא מכניס את האלמנט החדש לתוך כור הקשת שבחזה שלו ובכך מסיים את התלות שלו בפלדיום. ביריד סטארק, האמר חושף את חיילי השריון החדשים של ואנקו, כשבראשם ניצב רודס עם חליפת שריון משודרגת ומחומשת לסימן 2. סטארק מגיע ליריד עם שריון סימן 6 כדי להזהיר את רודס, אך ואנקו לוקח שליטה מרחוק על שריונו של רודס ותוקף את סטארק. האמר נעצר, בעוד רומנוף ושומר ראשו של סטארק האפי הוגאן יוצאים בעקבותיו של ואנקו במפעל של האמר. ואנקו נמלט, אך רומנוף מחזירה את השליטה על סימן 2 לרודס. ביחד, סטארק ורודס נלחמים בואנקו ובחיילי השריון שלו. ואנקו מחליט לבצע התאבדות על ידי פיצוץ חליפת השריון שלו. טוני מציל את פפר מהחליפה שכמעט התפוצצה ומטיס אותה אל אחד הגגות. פוטס מתפטרת מתפקידה כמנכ"לית החברה ובגג היא וסטארק מתנשקים. במהלך תדרוך - בו נראה משדר חדשות המסקר את מסע ההרס של הענק הירוק - פיורי מיידע את סטארק שסוכנות S.H.I.E.L.D תשתמש בשירותיו של סטארק כיועץ בלבד, בגלל אישיותו הנוקשה. בטקס מחווה לסטארק ורודס, השניים מקבלים אותות גבורה לפעולתם. בסצנה לאחר כתוביות הסיום, סוכן S.H.I.E.L.D פיל קולסון מדווח על גילויו של פטיש גדול בתחתיתו של מכתש במדבר בניו מקסיקו. רוברט דאוני ג'וניור - טוני סטארק/איירון מן מולטי-מיליונר שנמלט משבי באפגניסטן בעזרת חליפת שריון שאותה המציא. כעת הוא נאבק לשמור על הטכנולוגיה שלו הרחק מידיה של ממשלת ארצות הברית. דאוני ופאברו, שעבדו לפי תסריט בסרט הראשון, העלו את רעיון העלילה לסרט השני בעצמם. בנוגע להפיכתו של סטארק לגיבור, דאוני ציין ש"זה די הרואי, אבל האמת שזה די בשם עצמו. אז אני חושב שיש לו קצת תסביך התחזות, וכאשר הוא הכריז שהוא איירון מן, עכשיו הוא באמת תוהה למה בדיוק הכוונה. אם יש לך את כל הנוחות כמו שיש לו, הציבור נמצא לצידך ואתה מחזיק בעושר וכוח רב, אני חושב שהוא מבודד יותר מדי בשביל להיחשב כבסדר". גווינת' פלטרו - וירג'יניה "פפר" פוטס חברתו הקרובה ביותר של סטארק, מושא אהבתו ושותפתו העסקית. בסרט זה, סטארק ממנה אותה למנכ"לית "תעשיות סטארק", ועל כך היא מציינת ש"עם תחילת הסרט, פפר וטוני משדרים על אותו גל, אך ככל שהסרט מתקדם, ניתנת לפפר אחריות גדולה יותר, היא מקודמת לתפקיד גדול יותר, ונחמד לראות אותה מתבגרת תוך כדי. אני חושבת שהעבודה מתאימה לה מאוד". פאלטרו הביעה את התלהבותה לגבי עבודה לצד ג'והנסון. דון צ'ידל - לוטננט קולונל ג'יימס "רודי" רודס קצין חיל האוויר האמריקני וחברו הקרוב של סטארק. צ'ידל החליף את טרנס הווארד מהסרט הראשון, והיו לו מספר שעות בלבד לקבל את התפקיד, ללא ידיעת התהליך אותו תעבור דמותו של רודס. הוא ציין שהוא מעריץ קומיקס, אך הוא לא השתתף בעיבודים קולנועיים לקומיקס עקב מיעוטם של גיבורי-על שחורים. סקרלט ג'והנסון - נטלי רושמן/נטשה רומנוף/האלמנה השחורה מרגלת חשאית מטעם סוכנות S.H.I.E.L.D, שמתחזה בתור העוזרת האישית של סטארק. לפני קבלת התפקיד, ג'והנסון צבעה את שיערה לאדום בתקווה שזה יעזור לשכנע את פאברו שהיא מתאימה לתפקיד. היא נבהלה מעט כאשר ראתה לראשונה את החליפה הצמודה בה היא מופיעה בתור האלמנה השחורה, ופקפקה ביכולתה לנוע בה. סם רוקוול - ג'סטין האמר מייצר נשק מתחרה של סטארק. רוקוול נשקל לגלם את דמותו של סטארק בסרט הראשון, והוא הסכים לקבל את התפקיד אפילו לפני שקרא את התסריט. השחקן לא שמע בעבר על דמותו של האמר, ולא היה מודע לכך שמדובר בדמותו של אציל אנגלי מזדקן בקומיקס. לדבריו, צוות ההפקה חשב בתחילה להציג את דמותו של נבל חדש, כמו שעשו עם ג'ף ברידג'ס, אך מאוחר יותר בחרו לפצל את הנבלים. במציאות, מיקי רורק הוא הנבל, והוא רק הגיע לעזרתו. רוקוול מתאר את דמותו כאתנחתא קומית נועזת, אך גם בעלת יתרון משלה". מיקי רורק - איבן ואנקו פיזיקאי רוסי ואסיר לשעבר שבונה נשק משלו שמבוסס על טכנולוגיית הקשת כדי לנקום במשפחת סטארק. מדובר בדמות שהיא שילוב בין דמויות הקומיקס ויפלאש ודינאמו הארגמן. כהכנות לתפקיד, רורק ביקר בכלא רוסי והציע שמחצית מהדיאלוגים של הדמות יהיו בשפה הרוסית. בנוסף, הוא הציע את הוספתם של קעקועים, שיני הזהב וקקדו המחמד ושילם עליהם מכיסו הפרטי. רורק הסביר שהוא לא היה מעוניין לגלם דמות של נבל חד-ממדי, ורצה לאתגר את הקהל בכך שבחר להראות צדדים לכפרה. כמי שאינו מבין במחשבים, רורק ציין שהתחזות לאשף מחשבים הייתה הדבר הקשה ביותר בתפקיד. סמואל ל. ג'קסון - ניק פיורי מנהל סוכנות הביון S.H.I.E.L.D. ג'קסון חתם על חוזה לגילום הדמות בתשעה סרטים של מארוול. בנוגע לעניין שפיורי לא זוכה למנת אקשן משלו בסרט, ג'קסון ציין ש"עדיין לא העברנו את הדמות לשטח הפעלתני של איש קשוח. הוא כרגע עדיין דברן". ג'ון פאברו שב לגלם את דמותו של הארולד "האפי"הוגאן, שומר הראש ונהגו של סטארק; קלארק גרג ולזלי ביב שבים לגלם את דמויותיהם של סוכן S.H.I.E.L.D פיל קולסון וכתבת "ואניטי פייר" כריסטין אברהרט; ג'ון סלאטרי מופיע בתפקיד אביו של טוני, הווארד סטארק; גארי שנדלינג מופיע כסנאטור סטרן, שמבקש להעביר את הטכנולוגיה של איירון מן לידי ממשלת ארצות הברית; פול בטאני שב לדבב את קולו של ג'רוויס, מערכת הבינה המלאכותית של סטארק; קייט מארה מופיעה כחברת שירות המרשלים של ארצות הברית; ויוצר הקומיקס סטן לי מופיע בהופעת קמע בתפקיד עצמו, כאשר טועים לחשוב אותו כלארי קינג. בנוסף, מופיעים בהופעות אורח מגישי החדשות כריסטיאן אמנפור וביל אוריילי בתפקיד עצמם, מנכ"ל טסלה מוטורס אילון מאסק ומנכ"ל אורקל לארי אליסון. בנוסף, מקס פאברו - בנו של במאי הסרט ג'ון פאברו - הופיע בהופעת קמע כילד המחופש לאיירון מן ביריד סטארק, וביוני 2017 אושר כי מדובר למעשה בדמותו הצעירה של פיטר פארקר. ג'ון פאברו אמר שברצונו ליצור טרילוגיה לסרטי איירון מן, כשאובדיה סטיין הופך לאיירון מונגר במהלך סרטי ההמשך. לאחר פגישה בין פאברו לכותבי קומיקס שונים, ביניהם מארק מילר, סטיין הפך לנבל הראשי בסרט "איירון מן" הראשון. מילר טען כי המנדרין - שאותו רצה פאברו שימלא את תפקיד הנבל - היה יותר מדי בגדר הפנטזיה. פאברו הסכים עמו, וציין כי "אני מסתכל כעת על המנדרין כאילו כמו במלחמת הכוכבים היה את הקיסר, אבל דארת' ויידר היה הבחור אותו רצית שיילחם. ואז אתה עושה את דרכך לזמן שבו זרמי ברקים נורים מאצבעותיו, וכל הדברים האלה יכולים לקרות. אבל אי אפשר לעשות שמה שקרה ב'שובו של הג'דיי' יקרה ב'תקווה חדשה'. פשוט אי אפשר לעשות את זה". פאברו גם דן בראיונות כיצד הגרסה הקולנועית של המנדרין מאפשרת לצוות ההפקה לשלב פנתאון שלם של נבלי-על. הוא הוסיף וציין שסוכנות S.H.I.E.L.D תמשיך לשחק תפקיד חשוב בעלילה". במהלך תהליך הפיתוח, פאברו אמר שהסרט יחקור את ההתדרדרות של סטארק לאלכוהוליזם, אך זו לא תהיה הגרסה שבסיפור הקומיקס "איירון מן: שד בבקבוק". בזמן שדאוני קידם את הסרט הראשון, הוא ציין שסטארק כנראה יפתח בעיית שתייה מכיוון שאינו יכול להתמודד עם גילו המתקדם, עם ההשלכות שבחשיפת זהותו הסודית כאיירון מן, ומכיוון שלפפר יש חבר. מאוחר יותר, דאוני הבהיר שהסרט לא יהיה עיבוד ישיר לקומיקס "שד בבקבוק" אלא מרווח הזמן שבין סיפור המקור לעלילת "שד בבקבוק". הבמאי שיין בלאק נתן מספר עצות לתסריט הסרט, והציע שפאברו ודאוני ימדלו את סטארק לפי רוברט אופנהיימר, אשר נכנס לדיכאון לאחר שנודע כ"משמיד העולמות" בעקבות פרויקט מנהטן. מיד לאחר יציאתו לאקרנים של "איירון מן", אולפני מארוול הכריזו כי הם עובדים על סרט המשך, עם תאריך יציאה משוער ל-30 באפריל 2010. ביולי 2008, פאברו שב למלאכת הבימוי לאחר מספר חודשי משא ומתן. באותו חודש, התסריטאי ג'סטין ת'רו נשכר לכתוב את התסריט על-פי סיפור מאת פאברו ודאוני. ת'רו הומלץ בידי דאוני, מאחר שכתב את התסריט לרעם טרופי בו הופיע דאוני. גנאדי טרטקובסקי עבד על הסטוריבורד עבור הסרט, והמאייר אדי גרנוב חזר לפקח על העיצובים לחליפת השריון. באוקטובר 2008, אולפני מארוול הגיעו להסכם לצילום הסרט 'איירון מן 2' וכן שלושת סרטיהם הבאים באולפני ראליי שבחוף מנהטן, קליפורניה. מספר ימים לאחר מכן, דון צ'ידל נשכר להחליף את טרנס הווארד. על החלפתו אמר הווארד ש"לא היה כל הסבר לכך. כנראה החוזים שעליהם אנחנו חותמים לא שווים את הנייר שהם מודפסים עליו. הבטחות אינן נשמרות ומשא ומתן שנערך מתוך רצון טוב לפעמים לא מחזיק מעמד". מגזין אנטרטיינמנט ויקלי ציין שפאברו לא נהנה לעבוד עם הווארד, כאשר לעיתים קרובות נאלץ לצלם מחדש ולערוך את הסצינות בהן הופיע. היחצ"ן של הווארד אמר שלשחקן הייתה חוויה טובה בגילום התפקיד, בעוד חברת מארוול בחרה שלא להגיב לכך. מאחר שפאברו ות'רו בחרו להקטין את מידת התפקיד, חברת מארוול ניגשה להווארד מתוך כוונה לדבר על הקטנת שכרו - הווארד היה השחקן הראשון שנשכר עבור הסרט "איירון מן" והסכום ששולם לו היה הגבוה ביותר מבין כל השחקנים. יחסי הציבור ציינו שלא היו בטוחים אם נציגיו של הווארד עזבו ראשונים את הפרויקט או שמארוול בחרה לסיים את המשא ומתן. ת'רו, מצידו, דחה את הטענות לפיהן גודל התפקיד השתנה. בנובמבר 2013, הווארד ציין שניגש לסרט הראשון עם הצעה להשתתף בפחות משלושה סרטים עליהם חתם בחוזה, וכי אמרו לו שהשני יהיה מוצלח - איתו או בלעדיו. בנוסף, הוא ציין מבלי להזכיר שמות, כי דאוני "לקח את הכסף שהיה מיועד לי ודחף אותי החוצה". בינואר 2009, השחקנים מיקי רורק וסם רוקוול החלו במשא ומתן לגלם צמד נבלים. מספר ימים לאחר מכן רוקוול אישר את השתתפותו וציין כי יגלם את דמותו של ג'סטין האמר. פול בטאני אישר את שובו לדיבוב קולו של ג'רוויס. חברת מארוול החלה במשא ומתן עם אמילי בלאנט לגלם את דמותה של האלמנה השחורה, אך היא הייתה מחויבת כבר להשתתף בסרט "מסעות גוליבר". סמואל ל. ג'קסון אישר את הדיונים לגבי שובו כניק פיורי, וזאת לאחר שהשתתף בהופעת קמע בסצנה שלאחר כתוביות סיום הסרט הראשון. אולם, מחלוקות התעוררו בעניין החוזה והקשו על קיומה של העסקה. חודש לאחר מכן, מארוול וג'קסון הגיעו להסכם ביניהם, והוא נחתם לחוזה של תשעה סרטים בהשתתפותו. דאוני ורורק דנו בעניין תפקידו של רורק בטקס גלובוס הזהב ה-66, שנערך בבוורלי הילס. לאחר פגישה בין רורק לבין פאברו ות'רו, רורק כמעט ויצא מהעסקה עקב המשכורת שהציעה לו מארוול, אך האולפנים העלו את משכורתו. מאוחר יותר באותו יום, סקרלט ג'והנסון נשכרה לגלם את האלמנה השחורה, עם אפשרות לחזור ולגלם את דמותה בסרטים הבאים של מארוול, כולל "הנוקמים". באפריל הצטרפו לצוות השחקנים גארי שנדלינג, קלארק גרג וקייט מארה. שלב הצילומים החל ב-6 באפריל 2009 במקדש הבונים החופשיים שבפסדינה. מרבית תהליך ההפקה בוצעה באולפני ראליי, אך גם באתרי צילום נוספים. בין 11 במאי ל-13 במאי בוצעו צילומים למספר סצינות בבסיס חיל האוויר אדוארדס, בו השתמש צוות ההפקה גם לסרט הראשון. פאברו ציין ש"מקורות צבאיים אמיתיים גרמו לסרט להיראות אותנטי, והטופוגרפיה וקו האופק המדברי מוסיפים נדבך חשוב לסרט". סצנת הפעולה בגרנד פרי של מונקו צולמו באולפני דאוני בין מאי ליוני, לאחר שבוטל ההיתר לצלם בגרנד פרי 2009 שנערך במונקו. צוות ההפקה שלח לאתר הצילום רכב רולס-רויס פנטום, וצילם סצנת מסלולים שבה מכוניות מרוץ נוספו באופן דיגיטלי. ביוני הצטרף לצוות השחקנים ג'ון סלאטרי בתפקיד אביו של טוני, הווארד סטארק. מסך ירוק גדול-ממדים נבנה בסכר ספולוודה כדי לצלם חלקים מיריד סטארק. כדי לבנות את המסך הירוק, מאות מכולות נערמו אחת על השנייה, כוסו בעץ לבוד וטיח ונצבעו בצבע ירוק. כדי לצלם את נקודת השיא בה התרחש הקרב הסופי - לה קרא צוות ההפקה בשם "סצנת הגן היפני" - סט צילומים מיוחד נבנה באולפני סוני בלוס אנג'לס. תהליך הצילומים הסתיים ב-18 ביולי 2009. סצנה שלאחר כתוביות הסיום אשר הציגה את גילויו של פטיש ענק צולמה בפורמט אנאמורפי בסט הצילומים של הסרט "תור". חברת האפקטים אינדסטריאל לייט אנד מג'יק הייתה אחראית על מרבית האפקטים החזותיים, כשם שהייתה בסרט הראשון. בן סנואו, מפקח האפקטים החזותיים, ציין שהעבודה שניצבה בפניהם הייתה קשה יותר מכיוון שהחברה נדרשה ליצור חליפות שריון תלת-ממדיות מרובות בהיקף נרחב יותר, שכולל 527 שוטים בעזרת תוכנת התלת-ממד Maya. נוסף לחברה זו, חברת פרספשן יצרה מעל ל-125 שוטים של גאדג'טים למיניהם כמו הטלפון החכם והשקוף מדגם LG של סטארק, תפאורות ליריד סטארק, ממשק המחשב של מסך המגע וסדנת העבודה ההולוגרפית. בסך הכל, 11 חברות אפקטים חזותיים עבדו על הסרט. אלבום מוזיקה של הסרט יצא לאור על ידי קולומביה רקורדס ב-19 באפריל 2010 וכלל ביצועים של להקת ההארד רוק AC/DC. ב-20 ביולי 2010 יצא לאור פסקול הסרט, עליו עבד המלחין ג'ון דבני במשותף עם טום מורלו, גיטריסט הלהקות רייג' אגיינסט דה משין ואודיוסלייב, אשר תרם גם לסרט הראשון. את המוזיקה המקורית של הסרט הלחין וכתב ג'ון דבני . בסוף השבוע הראשון להקרנתו, הסרט זכה לסכום הכנסות של כ-128 מיליון דולר - הפתיחה החמישית בגודלה של כל הזמנים אחרי "האביר האפל", "ספיידרמן 3", "דמדומים 2: ירח חדש" ו"שודדי הקאריביים: תיבה של איש מת". הייתה זו גם הפתיחה הגדולה ביותר לשנת 2010. בהקרנות IMAX, הסרט גרף הכנסות של קרוב ל-10 מיליון דולר, ובכך עבר את שיא ההכנסות של הסרט "סטארטרק" משנת 2009. סכום הכנסותיו הכולל נמדד בכ-623,933,331 מיליון דולר, מתוכם 312,433,331 מיליון דולר ברחבי ארצות הברית ו-311,500,000 מיליון דולר ברחבי העולם. אתר הביקורות Rotten Tomatoes העניק לסרט ציון 73% בהתבסס על 276 ביקורות (201 מתוכן "טריות", בעוד 75 מתוכן "רקובות"), ומציין ש"לא מדובר באותו משב רוח רענן של הסרט הראשון, אך סרט ההמשך מרוויח מביצועים חזקים ועלילה פעלתנית במיוחד". אתר הביקורות Metacritic העניק לסרט ממוצע משוקלל של 57 מתוך 100 בהתבסס על 40 ביקורות. מבין הביקורות אשר משבחות את הסרט, בריאן לאורי ממגזין וראייטי מציין ש"איירון מן 2 אינו כה מהנה כמו קודמו, אך כשהעשן מתפוגג, זה מספיק והותר". אנתוני ליין מהניו יורקר אומר ש"זו רווחה למצוא גיבור-על שאינו מתענה על יכולות העל שלו ונאלץ להגן על זכותו החוקתית כדי להתענג עליהם". דייוויד אדלשטיין ממגזין ניו יורק מציין ש"הסרט לא מתקרב למשקל הרגשי של סרטי המשך שמתעלים על קודמם, כמו 'סופרמן 2' ו'ספיידרמן 2'. אולם, 'איירון מן 2' מזמזם את דרכו בהצלחה". מבקר השיקגו סאן-טיימס רוג'ר איברט העניק לסרט שלושה מתוך ארבעה כוכבים, באומרו ש"'איירון מן 2' הוא סרט המשך מהוקצע ובאוקטן גבוה, לא באותה רמה כמו קודמו, אך בונה שוב על ביצוע ביזרי של דאוני ג'וניור". פרנק לווס מ"פילם ג'ורנל אינטרנשיונל" ציין כי "סרט ההמשך ל'איירון מן' לא מביא איתו אדם שהשתנה. מדובר במפנה מרענן ובלתי צפוי. בתוך כל המתכת גדלה אנושיות לא מושלמת, כאילו שאלות מעוררות מחשבה לגבי זהות פוגשות בפנטזיה-טכנולוגית שקרמה עור וגידים". קירק הוניקאט מהוליווד ריפורטר מביא נקודת מבט שונה מקודמיו, בציינו כי "כל מה שהיה כיפי ונהדר בסרט הראשון לפני כשנתיים נעלם בסרט ההמשך. במקום זאת, 'איירון מן 2' מחליף ללא הרף בין רעש, בלבול, נבלים רבים, פעלולים לא רלוונטיים ועלילות מוטעות". מדיה וקבצים בנושא איירון מן 2 בוויקישיתוף אתר האינטרנט הרשמי של איירון מן 2 "איירון מן 2", במסד הנתונים הקולנועיים IMDb (באנגלית) "איירון מן 2", באתר נטפליקס "איירון מן 2", באתר AllMovie (באנגלית) "איירון מן 2", באתר Rotten Tomatoes (באנגלית) "איירון מן 2", באתר Box Office Mojo (באנגלית) "איירון מן 2", באתר Metacritic (באנגלית) "איירון מן 2", באתר אידיבי "איירון מן 2", באתר דיסני+ סרטים (באנגלית) "איירון מן 2", באתר Hulu סרטים (באנגלית) "איירון מן 2", במסד הנתונים הקולנועיים KinoPoisk (ברוסית) ארז דבורה, להכות באיש הברזל כשהוא קר, באתר ynet, 30 באפריל 2010 יאיר רוה, "איירון מן 2", ביקורת, בבלוג הקולנוע "סינמסקופ", 30.4.2010 מיכל הניג, מסך הברזל: ביקורת על "איירון מן 2", באתר nrg‏, 2 במאי 2010 ביקורת סרט: איירון מן 2 (בעברית) Robert Downey Jr. Talks Iron Man 2, The Dark Knight and Collin Farrell, Robert Fure, August 4th 2008 Robert Downey Jr. Comic-Con Interview IRON MAN 2, Steve Weintraub, July 28th 2009 Gwyneth Paltrow returns Virginia ‘Pepper’ Potts in Iron Man 2, April 22nd 2010 'Iron Man 2’ Star Don Cheadle On Superhero Films And The Character He'd Like To Play, Casey Seijas, October 14th 2008 Scarlett Johansson Interview - 'Iron Man 2', Rebecca Murray Scarlett Johansson Comic-Con Interview IRON MAN 2, Steve Weintraub, July 28th 2009 Sam Rockwell Planning 'Iron Man 2’ Movie Homework For Justin Hammer Role, Rick Marshall, January 18th 2009 How Sam Rockwell One-Ups Robert Downey Jr. In Iron Man 2, Meredith Woerner, July 27th 2009 Rockwell Talks "Iron Man 2" Character, Garth Franklin, December 2nd 2009 Iron Man 2 star Mickey Rourke: I made some really bad mistakes and I blame only myself, Rick Fulton, April 28th 2010 This week's cover: 'Iron Man 2' with exclusive photos!, July 16th 2009 Mickey Rourke wrestled with Russian role for 'Iron Man 2', Colin Covert, April 30th 2010 Sam Jackson Says Nick Fury Won't See Action In 'Iron Man 2’, RIck Marshall, June 30th 2009 Iron Man 2 - Full Cast & Crew Bil Bradley, ‏Tom Holland Confirms Popular Fan Theory: Spider-Man Was In ‘Iron Man 2’‎, HuffPost, ‏26 ביוני 2017 Quint visits the IRON MAN production offices! Art! Favreau speaks about sequels (?!?), casting and more!!!, February 9th 2007 Lying in the Gutters Volume 2 Column 156, Rich Johnston, May 5th 2008 Iron Man: Favreau on film, fans and Fin Fang Foom, Rob M. Worley, April 28th 2008 Live chat with Jon Favreau today at 11am Pacific Time, October 1st 2008 Downey Jr. on Tony Stark's Future, Scott Collura, April 28th 2008 War Machine To Appear In Iron Man 2!, Vic Holtreman, April 3rd 2009 Justin Theroux on Tropic Thunder DVD/Blu-ray and Iron Man 2, Jenna Busch, November 21st 2008 Part 1 of Quint's epic interview with Jon Favreau! IRON MAN 2! IMAX! James Cameron's AVATAR! And... Genndy Tartakovsky?!?, October 29th 2008 Terrence Howard Talks Tunes, Family, Science, Scott Simon, October 18th 2008 'Iron Man 2': How Terrence Howard Lost His Metal, Nicole Sperling, November 4th 2008 Terrence Howard Accuses Robert Downey Jr. of 'Iron Man' Sabotage, Graeme McMillan, November 15th 2013 Mickey Rourke sizes up ‘Iron Man 2′, Michael Fleming, January 7th 2009 [1], January 9th 2009 Emily Blunt rumored for ‘Iron Man 2′, Michael Fleming], January 14th 2009 Nick Fury no more? Samuel L. Jackson says ‘Maybe I won’t be Nick Fury’, January 14th 2009 Samuel Jackson joins ‘Iron’ cast, Michael Fleming, February 25th 2009 Mickey Rourke set for ‘Iron Man 2′, Michael Fleming, March 11th 2009 Iron Man 2 Filming at the Pasadena Masonic Temple?, April 5th 2009 Team Edwards goes Hollywood, Airman 1st Class William O'Brien, May 21st 2009 Iron Man 2 Filming Update, May 25th 2009 Cinematographer Matthew Libatique, ASC and director Jon Favreau shoot to thrill with the action-packed Iron Man 2, Jon D. Witmer, May 2010 Iron Man 2: the gadgets, Thomas Ricker, May 7th 2010 Iron Man 2 Case Study, Perception NYC Creating Iron Man's 2 Special Effects, September 27th 2010 Weekend Report: 'Iron Man 2' Builds on 'Iron Man' Launch, Brandon Gray, May 10th 2010 Iron Man 2, Rotten Tomatoes Iron Man 2, Metacritic Iron Man 2 Review, Brian Lowry, April 27th 2010 Fighting Form, Anthony Lane, May 10th 2010 Battle of the Rehabbed Stars, David Edelstein, May 3rd 2010 Iron Man 2 Movie Review, Roger Ebert, May 5th 2010 Film Review: Iron Man 2, Frank Lovece, May 6th 2010 Iron Man 2 Film Review, Kirk Honeycutt, October 14th 2010